מנחות לד: - עניני תפילין - רש"י ור"ת

**רמב"ם הלכות תפילין ומזוזה וספר תורה פרק ג הלכה ה**

כיצד סדור הפרשיות, בתפלה של ראש מכניס פרשה אחרונה שהיא והיה אם שמע בבית ראשון שהוא על ימין המניח, ושמע סמוכה לה, והיה כי יבאך בבית שלישי סמוכה לשמע, וקדש לי בבית רביעי שהוא לשמאל המניח תפילין כדי שיהא הקורא שלפניו כנגד פני המניח קורא על הסדר הזה כגון זה, ואם החליף סדור זה פסולות.

**ראב"ד:** רבינו האי ז"ל אינו אומר כן אלא הויות באמצע קדש מימין המניח והיה כי יבאך סמוך לה שמע משמאלו והיה אם שמע סמוך לה באמצע והוא בהיפך לקורא שכנגדו והקורא קורא כסדרן על שמע והיה אם שמע נאמר שהוא כסדר הקורא בתורה מימין לשמאל.

**שו"ת יביע אומר חלק א - אורח חיים סימן ג**

הנה המחלוקת המיוחסת לרש"י ור"ת, היא באמת מחלוקת קדומה מימי חכמי התלמוד, בין המכילתא להירושלמי. דלהמכילתא (ס"פ בא) סדר הפרשיות כרש"י, קדש, והיה כי יביאך, שמע, והיה אם שמוע. אולם בירושלמי קדשים (שנאבד מאתנו, וכנודע היה בידי הראשונים) מבואר דהויות באמצע, כד' ר"ת. וכמו שהעיד בגדלו הראב"ד בפי' ספר יצירה שהוא עצמו ראה בתלמוד ירושלמי מסדר קדשים, דהויות באמצע. והביאו מרן החיד"א בשם הגדולים (מע' ספרים, ע' ירושלמי). וכ' שכן הוא בתיקוני הזוהר (דף ט): ובגין דא אוקמוה מארי דתלמודא ירושלמי הויות באמצע ע"ש...

**שולחן ערוך אורח חיים הלכות תפילין סימן לד סעיף א**

סדר הנחתן בבתים: לרש"י והרמב"ם קדש ...ולר"ת בבית השלישי והיה אם שמוע ובבית הרביעי שהוא החיצון שמע, ומנהג העולם כרש"י והרמב"ם.

**משנה ברורה:** (ג) ולר"ת - כתבו הפוסקים דגם ר"ת מודה דבעינן כתיבתן כסדר שהם כתובין בתורה שהוא קדש והיה כי יביאך שמע והיה אם שמוע אלא דפליג ארש"י לענין הנחתן בבתים וע"כ הרוצה לכתוב תפילין לדעת ר"ת יכתוב בשל יד שהם בקלף אחד קדש והיה כי יביאך ויניח חלק והיה אם שמוע ויכתוב שמע ואח"כ יכתוב והיה אם שמוע ובש"ר יכתבם בארבע קלפים כסדר ממש ויסדרם בבתים. קדש. והיה כי. והיה אם. שמע.

**קרן אורה מסכת מנחות דף לד עמוד ב**

לשיטת ר"ת ז"ל לא נתבאר טעמו של דבר בגמרא בהיפוך סדר הפרשיות, להקדים והיה אם שמוע לשמע בסדר ההנחה, דלא כסדר כתיבתן בתורה, וצ"ל דכך נאמרה הלמ"מ ככל שאר דיני תפלין דהלכה הם, כדאיתא בשמעתין ...אלא די"ל קצת טעם לדברי ר"ת ז"ל דאין כאן שינוי הסדר, אלא דבימין המניח כך הוא הסדר שמע והיה אם שמוע, וכדתני בברייתא איפכא שמע והיה אם שמוע מימין קדש והיה כי יביאך משמאל, והוי ב' פרשיות כסדרן מימין הקורא, וב' פרשיות כסדרן מימין המניח

**ערוך השולחן אורח חיים סימן לד סעיף ט**

וז"ל הזוהר שם, תפילין דיליה כסדר הוי' דאיהו קדש לי והיה כי יביאך שמע והיה אם שמע. אבל בעלמא דאתי הויות באמצע דאינון ה' ה' וכו' עכ"ל, והאריך בזה ע"ש. ולענ"ד בביאורו דהנה בספ"ג דפסחים אמרו חז"ל שלעתיד לבא יאמרו שם הוי' ככתיבתו וזהו דכתיב ביום ההוא יהיה ה' אחד ושמו אחד מפני שאז יהיה ביטול היצה"ר כדכתיב לא ירעו ולא ישחיתו וממילא שגם הצרות יכלו כידוע ולכן עתה והיה אם שמע האחרונה דבה כתיב השמרו לכם פן יפתה לבבכם וגו' ואבדתם מהרה וגו' משא"כ לעתיד לבא תהיה שמע האחרונה שבה כתיב אך אהבת ה' ואין בה עונש...ונמצא דלפ"ז שניהם אמת לפי כוונת התורה, אלא דבזמה"ז יותר נכון כרש"י מפני הטעמים שאמרנו.

**שיעורי הגרי"ד, תפילין סימן א: סדר הפרשיות**

לאמיתו של דבר, כל הפרשיות שבתפילין עוסקות בקבלת עול מלכות שמים. על כן קבע רש"י שכל ארבע הפרשיות שייכות לסדר אחד. לשיטת רבנו תם, נראה להסביר ששני סדרי הפרשיות מכוונים כלפי שני אופנים שונים של קבלת עול מלכות שמים. לצד קבלת עול מלכות שמים שכל אחד ואחד חייב בה, ישנה קבלת עול מלכות שמים מיוחדת עקב יציאת מצרים...אך הפרשיות שבספר דברים, שגם עוסקות בקבלת עול מלכות שמים, אינן מזכירות את יציאת מצרים, אלא את ייחוד ה' וקבלת עול מצוותיו. והנה, קבלת עול מלכות שמים הבאה בעקבות יציאת מצרים מכוונת כלפי חוץ, שהרי אנו מצּווים לפרסם את סיפור יציאת מצרים ולמוסרו לאחרים. אם כן, מסתבר שסדר הפרשיות שבשמות... הוא האות לאחרים שבתפילין של ראש, המוזכרת בברייתא: "וראו כל עמי הארץ כי שם ה' נקרא עליך ויראו ממך. תניא, ר"א הגדול אומר: אלו תפילין שבראש" (מנחות לה:), ומובן שסדר זה מתחיל דווקא מימין הקורא. אך פרשיות "שמע" ו"והיה אם שמוע", העוסקות בייחוד ה' ובקבלת עול מצוות, דהיינו עבודת ה' המוטלת על המניח עצמו בבחינת יחיד, הן אות לך ולא לאחרים, ולכן מתחילות מימין המניח... כל זה לפי שיטת רבנו תם. אך לפי רש"י, כל ארבע הפרשיות של תפילין של ראש הן סדר אחד של קבלת עול מלכות שמים, וכולן מצטרפות לאות לאחרים. לכן הסדר כולו מתחיל מימין הקורא. ואולי לפי רש"י, האות לך מתקיימת רק בתפילין של יד, כמו שלמדנו בעניין תפילין של יד: "הרי הוא אומר: והיה לך לאות, לך לאות - ולא לאחרים לאות" )מנחות לז, ב(...

**שולחן ערוך אורח חיים הלכות תפילין סימן לד סעיפים ב-ג**

**ב** ירא שמים יצא ידי שניהם, ויעשה שתי זוגות תפילין ויניח שניהם, ויכוין בהנחתם באותם שהם אליבא דהלכתא אני יוצא ידי חובתי, והשאר הם כרצועות בעלמא, כי מקום יש בראש להניח שתי תפילין. וכן בזרוע. ואם אינו יודע לכוין המקום ולהניח שניהם יחד, יניח כדברי האחד של יד ושל ראש, (ויסלקם מיד), ויניח האחרים על סמך ברכה הראשונה. (וי"א שאם) לא יוכל להניח בבת אחת, יניח של רש"י ויברך עליהם ויהיו עליו בשעת ק"ש ותפלה ואחר התפלה יניח של ר"ת בלא ברכה ויקרא בהם שמע.

**ג** לא יעשה כן אלא מי שמוחזק ומפורסם בחסידו':

**משנה ברורה**: (יד) ואחר התפלה - היינו כדין המבואר לעיל בסימן כ"ה סי"ג ולא כאלו החולצין תפילין דרש"י ומניחין דר"ת תיכף לאחר קדושה של י"ח ובאמת מלבד שעושין שלא כדין המבואר לעיל בסימן כ"ה סי"ג גם צריך לכוין בתפלת י"ח להש"ץ לא לעסוק בדבר אחר [פמ"ג]:

(טז) כן - היינו אפילו אם ירצה להניחם רק אחר התפלה וכתב הבה"ט באיש אחד שהיה נוהג להניח תפילין דר"ת לאחר התפלה בפרהסיא בפני הקהל אי מחזי כיוהרא פסק בתשובת מהר"ש הלוי דמחזי כיוהרא וצריך שיבטל מנהגו וכ"כ בתשו' שבות יעקב ח"ב סימן מ"ד שאפילו אם מקצת עושין יש בו משום יוהרא ואם מניחן בפני אדם גדול שאין נוהג להניחן כ"א בקרב ביתו ודאי מחזי כיוהרא ע"ש:

**חידושי הגר"ח מסכת מנחות דף לד עמוד ב**

איתא פלוגתא בין **רש"י והשימושא רבה**, דתרווייהו ס"ל דהויות לבסוף, אך פליגי בהא ד**רש"י** ס"ל דקדש מתחיל בשמאל של מניח וסדרא דגמ' בקורא מיירי. **והשימושא רבה** ס"ל דסדרא דגמ' מיירי במניח וקדש מימינו של מניח. וכן פלוגתא זו איתא בין הראב"ד והר"ת - דתרווייהו ס"ל דהויות זה אצל זה מונחין, ופליגי נמי בזה, דה**ר"ת** ס"ל כדעת רש"י דסדרא דגמ' בקורא מיירי וממילא קדש בשמאל, וה**ראב"ד** ס"ל כהשימושא רבא דסדרא דגמ' במניח מיירי וקדש מימין המניח. והקשה **הגר"ח** למה כולי עלמא חיישי לספיקא של סדרו של ר"ת, ומניחין שתי זוגות תפילין, ולא חיישי לספיקא דדעת השימושא רבה והראב"ד דבמניח קאמרינן בגמ'? ואמר ע"ז משום דהפלוגתא של רש"י ור"ת הוי בעצם התפילין היכן עבידן, וא"כ לדעת ר"ת תפילין של רש"י לאו כלום הוא וכן להיפך, משא"כ הפלוגתא השניה של מניח לא הוי פלוגתא בעצם התפילין, והטעם לפי שאם הפך תפילין של רש"י והניחם במעברתא כלפי חוץ יצא לנו תפילין של השמ"ר, וא"כ נמצא דאותן התפילין יכולים להיות כשרים אף לדעת השמ"ר אם אך יניחם להיפך, א"כ בגוף התפילין אין פסול, אך החסרון הוי בהנחה בהם שמניחם להיפך, ולא איכפת לן זה בדיעבד, כיון דעכ"פ על מקום התפילין הוי מונחים, וזה לא מיפסל מה שהיה מונח מהופך כי אין בכלל דינא שיהא המעברתא כלפי פנים ואם יתהפך ג"כ כשר, לכן לא חיישינן לפלוגתא זו כיון דבדיעבד יצא.